Návrh

Štatút
Slovenského pozemkového fondu

	Vláda Slovenskej republiky podľa § 36 ods. 2 zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách sa uzniesla na tomto štatúte:

P r v á   č a s ť
Všeobecné ustanovenia

Zriadenie a pôsobnosť 
§  1

(1) Slovenský pozemkový fond (ďalej len “pozemkový fond”) je zriadený zákonom^1). 

(2) Pozemkový fond je právnická osoba a zapisuje sa do obchodného registra; nie je zriadený na podnikanie a svoju činnosť vykonáva vo verejnom záujme^2).

(3) Sídlom pozemkového fondu je Bratislava. Pozemkový fond môže zriaďovať územné organizačné útvary a určovať ich sídla. 

______________
^1)  § 34 ods. 1 zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách. 
^2)  § 34 ods. 2 zákona Slovenskej národnej rady č. 330/1991 Zb. v znení zákona Národnej rady Slovenskej republiky č. 256/2001 Z. z. 

§ 2

Pôsobnosť pozemkového fondu ustanovujú všeobecne záväzné právne predpisy^3) a zásady schválené vládou Slovenskej republiky^4) (ďalej len “vláda”). Pôsobnosť organizačných útvarov pozemkového fondu určuje organizačný poriadok. 

D r u h á   č a s ť
Orgány pozemkového fondu
§ 3

Orgánmi pozemkového fondu sú 
a) správna rada,
b) dozorná rada,
c) generálny riaditeľ. 

Správna rada
§ 4

(1) Najvyšším orgánom pozemkového fondu je správna rada, ktorá má jedenásť členov.

(2) Predsedu správnej rady, podpredsedu a ostatných členov správnej rady vymenúva a odvoláva vláda na návrh ministra pôdohospodárstva Slovenskej republiky (ďalej len “minister”)^5) spravidla zo zástupcov Ministerstva pôdohospodárstva Slovenskej republiky, Úradu geodézie, kartografie a katastra Slovenskej republiky, Slovenskej poľnohospodárskej a potravinárskej komory, Zväzu poľnohospodárskych družstiev, Združenia agropodnikateľov Slovenska, Združenia miest a obcí Slovenska a odborníkov z oblasti poľnohospodárstva, peňažníctva a odborníkov Ministerstva životného prostredia Slovenskej republiky z oblasti životného prostredia. Členstvo v správnej rade je nezastupiteľné. 

__________________
^3)  Napríklad zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov, zákon Slovenskej národnej rady č. 330/1991 Zb. v znení neskorších predpisov, zákon č. 92/1991 Zb. o podmienkach prevodu majetku štátu na iné osoby v znení neskorších predpisov, zákon č. 563/1991 Zb. o účtovníctve v znení neskorších predpisov, zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov, zákon Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, zákon Národnej rady Slovenskej republiky č. 181/1995 Z. z. o pozemkových spoločenstvách, zákon Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov, zákon Národnej rady Slovenskej republiky č. 129/1996 Z z. o niektorých opatreniach na urýchlenie prípravy výstavby diaľnic a ciest pre motorové vozidlá v znení neskorších predpisov, zákon  č. 175/1999 Z. z. o niektorých opatreniach týkajúcich sa prípravy významných investícií a o doplnení niektorých zákonov, zákon Národnej rady Slovenskej republiky č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim v znení nálezu Ústavného súdu Slovenskej republiky č. 224/2001 Z. z., zákon č. 193/2001 Z. z. o podpore na zriadenie priemyselných parkov a o doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, zákon č. 23/1962 Zb. o poľovníctve v znení neskorších predpisov, nariadenie vlády Slovenskej republiky č. 208/1994 Z. z. o nájme poľnohospodárskych a lesných nehnuteľností a o nájme poľnohospodárskeho podniku v znení neskorších predpisov.
^4)   Uznesenie vlády Slovenskej republiky k zásadám na uplatňovanie niektorých ustanovení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom (uverejnené pod č. 289/2001 Z.z.).
^5)   § 35 ods. 2 zákona č. 330/1991 Zb. v znení zákona č. 256/2001 Z. z.
(3) Funkčné obdobie predsedu správnej rady, podpredsedu a ostatných členov správnej rady je päťročné a skončí uplynutím tejto doby dňom, ktorý sa zhoduje s dňom uznesenia vlády o vymenúvaní predsedu správnej rady, podpredsedu alebo iného člena správnej rady. 

(4) Pred uplynutím funkčného obdobia funkcia člena správnej rady skončí
a)	dňom doručenia oznámenia ministra  o odvolaní z funkcie člena správnej rady vládou, 
b)	dňom doručenia písomného oznámenia člena správnej rady o vzdaní sa funkcie predsedovi správnej rady, 
c)	smrťou člena správnej rady alebo vyhlásením za mŕtveho. 

(5) Funkcia predsedu správnej rady alebo podpredsedu správnej rady pred uplynutím funkčného obdobia skončí
a)	zánikom členstva v správnej rade z niektorého z dôvodov uvedených v odseku 4 a 7,
b)	dňom doručenia oznámenia ministra o odvolaní z funkcie predsedu správnej rady alebo podpredsedu správnej rady vládou, 
c)	vzdaním sa funkcie predsedu správnej rady alebo podpredsedu správnej rady, a to dňom doručenia písomného oznámenia o vzdaní sa funkcie správnej rade. 

(6) O vzdaní sa funkcie predsedu správnej rady, podpredsedu alebo člena správnej rady,  správna rada bez zbytočného odkladu písomne informuje ministra. 

(7) Dôvodom na odvolanie člena správnej rady je právoplatné odsúdenie za úmyselný trestný čin. Dôvodom na odvolanie člena správnej rady môže byť aj neplnenie  úloh člena správnej rady.

§ 5

(1)  Správna rada
a)	rozhoduje o hlavných smeroch činnosti pozemkového fondu,
b)	prerokúva a prostredníctvom ministra predkladá vláde na schválenie
1. návrh rozpočtu príjmov a výdavkov^6),
2.  účtovnú závierku overenú audítorom a návrh na rozdelenie hospodárskeho výsledku^7),
c)   schvaľuje 
     1.	rokovací poriadok správnej rady, 
     2.	výročnú správu pozemkového fondu, 
     3.	organizačný poriadok pozemkového fondu vrátane jeho organizačnej štruktúry, 
     4.	zásady vnútorného kontrolného systému pozemkového fondu, 
     5.	zásady odmeňovania členov orgánov pozemkového fondu, 
     6.	zásady odmeňovania zamestnancov pozemkového fondu v súlade s osobitným       predpisom^8),
     7.	ďalšie vnútorné predpisy pozemkového fondu, ktorých schválenie si vyhradí,
     8.	plat a odmenu generálneho riaditeľa.

(2) Správna rada na návrh ministra vymenúva do funkcie a odvoláva z  funkcie generálneho riaditeľa^9). 

______________
^6) § 34a ods. 1 zákona č. 330/1991 Zb. v znení zákona č. 256/2001 Z. z.
^7) § 34a ods. 2 zákona č. 330/1991 Zb. v znení zákona č. 256/2001 Z. z. 
^8)  Zákon č. 313/2001 Z.z. o verejnej službe.
^9) § 35 ods. 4 zákona č. 330/1991 Zb. v znení zákona č. 256/2001 Z. z.

§ 6

(1) Správna rada zasadá najmenej raz za štvrťrok. Rozhoduje uznesením, ktoré je prijaté, ak zaň hlasuje nadpolovičná väčšina všetkých členov. Podrobnosti o rokovaní správnej rady a úlohách jej členov upravuje rokovací poriadok. 

(2) Členovia správnej rady majú nárok na úhradu nákladov^10) spojených s činnosťou v správnej rade. 

Dozorná rada
§ 7

(1) Dozorná rada má sedem členov. Kontroluje činnosť pozemkového fondu a jeho správnej rady v súlade so všeobecne záväznými právnymi predpismi, zásadami schválenými vládou, vnútornými predpismi pozemkového fondu a uzneseniami správnej rady.

(2) Predsedu dozornej rady, podpredsedu a ostatných členov dozornej rady vymenúva a odvoláva vláda na návrh ministra^11) spravidla  zo zástupcov Ministerstva financií Slovenskej republiky, zo zástupcov orgánov a odborníkov uvedených v § 4  ods. 2. Členstvo v dozornej rade je nezastupiteľné.

(3) Funkčné obdobie predsedu dozornej rady, podpredsedu a ostatných členov dozornej rady je trojročné a  skončí uplynutím tejto lehoty dňom, ktorý sa zhoduje s dňom uznesenia vlády o vymenovaní predsedu dozornej rady, podpredsedu alebo iného člena dozornej rady. 

(4) O skončení funkcie v dozornej rade pred uplynutím funkčného obdobia a o odvolaní dozornej rady a vymenovaní novej dozornej rady platia obdobne ustanovenia § 4 odsek 4 až 7.

(5) Predsedom dozornej rady, podpredsedom alebo iným členom dozornej rady nemôže byť predseda správnej rady, podpredseda alebo iný člen správnej rady, ďalej generálny riaditeľ a ostatní zamestnanci pozemkového fondu^12). 

§ 8

(1)  Dozorná rada 
a)	kontroluje hospodárenie s prostriedkami rozpočtu pozemkového fondu, 
b)	kontroluje plnenie uznesenia správnej rady,

_____________
^10)  Zákon č. 119/1992 Zb. o cestovných náhradách v znení neskorších predpisov.
^11) § 35 ods. 3 zákona č. 330/1991 Zb. v znení zákona č. 256/2001 Z. z.
^12) § 35 ods. 5 zákona č. 330/1991 Zb. v znení zákona č. 256/2001 Z. z.
c)	kontroluje ďalšie činnosti pozemkového fondu, ak si ich kontrolu vyhradí, 
d)	prerokúva ročnú správu o činnosti vnútornej kontroly a o sťažnostiach adresovaných pozemkovému fondu, 
e)	prešetruje sťažnosti na správnu radu a jej členov, na členov dozornej rady a na generálneho riaditeľa. 

(2)  Dozorná rada okrem úloh uvedených v odseku 1
a)	schvaľuje rokovací poriadok dozornej rady,
b)	určuje audítora, ktorý overuje účtovnú závierku pozemkového fondu, 
c)	prerokúva po prerokovaní v správnej rade  
1.	návrh rozpočtu príjmov a výdavkov, 
2.	účtovnú závierku overenú audítorom,
3.	návrh na rozdelenie hospodárskeho výsledku pozemkového fondu, 
4.	výročnú správu pozemkového fondu. 

(3) Dozorná rada upozorňuje správnu radu alebo iné príslušné orgány na zistené nedostatky^13). 

§ 9

(1) Dozorná rada zasadá najmenej raz za štvrťrok. Rozhoduje uznesením, ktoré je prijaté, ak zaň hlasuje nadpolovičná väčšina všetkých členov. Podrobnosti o rokovaní dozornej rady a úlohách jej členov upravuje rokovací poriadok. 

(2) Členovia dozornej rady majú nárok na úhradu nákladov^10) spojených s činnosťou v dozornej rade. 

§ 10
Generálny riaditeľ

(1)	Generálny riaditeľ je štatutárnym orgánom pozemkového fondu^14) a za pozemkový fond koná navonok samostatne.

(2) Generálny riaditeľ riadi činnosť pozemkového fondu a rozhoduje o všetkých jeho záležitostiach, ak rozhodnutie nie je zákonom, týmto štatútom alebo vnútornými predpismi pozemkového fondu vyhradené inému orgánu. Generálny riaditeľ plní uznesenia správnej rady, ktorej zodpovedá za výkon svojej funkcie. 

______________________ 
^13) § 35 ods. 3 zákona č. 330/1991 Zb. v znení zákona č. 256/2001 Z. z.
^14) § 35 ods. 4 zákona č. 330/1991 Zb. v znení zákona č. 256/2001 Z. z.

T r e t i a   č a s ť
Majetok a hospodárenie pozemkového fondu

§ 11
Majetok pozemkového fondu

(1)	Majetok pozemkového fondu tvoria 
a)	príjmy podľa osobitného predpisu^15),
b)	privatizovaný majetok^16),
c)	majetkové práva spojené s nehnuteľnosťami, s ktorými pozemkový fond nakladá^17),
d)	majetok nadobudnutý na prevádzkovú činnosť pozemkového fondu z prostriedkov schválených v jeho rozpočte. 

§ 12
Hospodárenie pozemkového fondu

(1) Pozemkový fond hospodári podľa rozpočtu príjmov a výdavkov na princípe bilančnej vyrovnanosti. Rozpočet pozemkového fondu nie je súčasťou štátneho rozpočtu a schvaľuje ho vláda^18). Rozpočet pozemkového fondu je súčasťou bilancie verejných rozpočtov. 

(2) Vláda schvaľuje aj rozdelenie hospodárskeho výsledku pozemkového fondu^19).  Na krytie prípadnej straty v hospodárení pozemkového fondu vykázanej za účtovné obdobie sa použijú prostriedky rezervného fondu. 

(3)  Pozemkový fond v súlade so schváleným rozpočtom a podľa vnútorných predpisov pozemkového fondu uhrádza výdavky spojené s jeho prevádzkovou činnosťou, vrátane platov zamestnancov, odmien členov orgánov a výdavkov na domáce a zahraničné pracovné cesty. V súlade s rozpočtom môže tiež uhrádzať výdavky na verejnoprospešné účely. 

(4) Pozemkový fond uhrádza výdavky vznikajúce z jeho činnosti prostredníctvom peňažných ústavov. 

(5) Dočasne voľné finančné prostriedky ukladá na termínované vkladové účty najmä v tých peňažných ústavoch, ktoré poskytujú úvery umožňujúce najvýhodnejšie zhodnocovanie financovania biologického a reprodukčného procesu v poľnohospodárstve. 

_____________________
^15) Napríklad  § 18 ods. 1 zákona č. 229/1991 Zb. v znení neskorších predpisov, § 18 ods. 5 zákona č. 180/1991 Z. z. znení neskorších predpisov
^16) § 12 ods. 2 písm.f) zákona č. 92/1991 Zb. v znení neskorších predpisov.
^17) Napr. § 16 ods. 1 zákona č. 180/1995 Z. z. v znení neskorších predpisov
^18) § 34a ods. 1 zákona č. 330/1991 Zb. v znení zákona č. 256/2001 Z. z.
^19) § 34a ods. 2 zákona č. 330/1991 Zb. v znení zákona č. 256/2001 Z. z.
Š t v r t á   č a s ť
Prechodné a záverečné ustanovenia

§ 13

(1)  Organizačný poriadok pozemkového fondu ustanoví
a)	organizačnú štruktúru pozemkového fondu, pôsobnosť jeho organizačných útvarov a ich vzájomné vzťahy ,
b)	zastupovanie generálneho riaditeľa,
c)	rozsah a možnosť konania za pozemkový fond. 

(2) Pozemkový fond pri výkone svojej pôsobnosti spolupracuje najmä s orgánmi územnej samosprávy, orgánmi miestnej štátnej správy, ústrednými orgánmi štátnej správy, Fondom národného majetku Slovenskej republiky a Reštitučným investičným fondom, a.s. Bratislava. Pozemkový fond spolupracuje aj so zahraničnými subjektami, ktoré plnia obdobné úlohy. 

(3) Funkčné obdobie a počet členov správnej rady  a dozornej rady pozemkového fondu vymenovaných vládou ku dňu účinnosti tohto štatútu nie sú dotknuté. Po skončení ich funkčného obdobia sa postupuje podľa tohto štatútu.

§ 14

Zrušuje sa Štatút Slovenského pozemkového fondu schválený uznesením vlády č. 607 z 22. októbra 1991  v znení Štatútu Slovenského pozemkového fondu schváleného uznesením vlády č. 75 z 1. februára 1994.

§ 15

	Tento štatút nadobúda účinnosť 1. januára 2002.